text: Billund lufthavn sætter rekord
  02 november 2013 kl. 08.06
  Oktober blev den travleste måned i lufthavnens historie. Lufthavnen havde i alt 269.263 passagerer.
  Det er en stigning på 4,4 % i forhold til oktober 2012.
  Især i efterårsferien var der mange mennesker i lufthavnen ? flere end 100.000. Det er første gang, at der på en uge har været flere end 100.000 passagerer.
  - Vestdanskernes rejsebehov og -lyst fortsætter med at sætte nye rekorder, siger lufthavnsdirektør Kjeld Zacho Jørgensen.
  - Udenrigsruterne fortsætter med at vokse. Det er både ruterne til de mere udprægede storby- og feriedestinationer som f.eks. Alicante, Malaga, London og Rom, der viser stor vækst, men samtidig er også trafikken f.eks. Amsterdam, Frankfurt og Keflavik i en meget positiv udvikling, siger Kjeld Zacho Jørgensen.
  Der var i alt 77.231 passagerer på charterflyene i den forgangne måned.
  Det er til gengæld et fald på 3.819 passagerer svarende til 4,7 %.
  Spanien, Tyrkiet og Grækenland er stadig de foretrukne charterlande.
  Men også Kap Verde, Jordan og Tunesien tiltrækker en del rejsende.
  - Til gengæld er der ikke rigtig kommet gang i Egypten endnu, siger Kjeld Zacho Jørgensen.
  - Udenrigsministeriet lempede på sine rejseanbefalinger i september måned, og der er da kommet nogle hundrede rejsende til primært Hurghada og Sharm el Sheik, men i forhold til sidste år er der tale om et fald på ca. 7.000 passagerer til Egypten, siger Kjeld Zacho Jørgensen.
  